**Trez Amigos** (Melayu: *Tiga Sekawan*code: ms is deprecated ) ialah sebuah kumpulan muzik Malaysia berketurunan Portugis berasal dari Melaka, terdiri daripada Horace Sta Maria, Camillo Gomes dan Ernest Rodrigues. Trio ini mempersembahkan lagu-lagu mereka dalam 3 bahasa–Portugis, Inggeris dan Melayu. Mereka meraih kejayaan antara 1950-an dan 1960-an, terkenal dengan lagu-lagu popular mereka seperti "O Bulan Chemeriang Menyinar di Malaya", "Pisang Goreng" dan "Itu Dia Berchinta".

Sejarah
-------

Trez Amigos ditubuhkan pada 1947 dengan ahli asalnya terdiri daripada Horace Sta Maria, Andrew Carvalho dan Ernest Rodrigues yang sama-sama mempunyai minat terhadap bidang muzik. Andrew bagaimanapun meninggalkan kumpulan itu untuk ke Singapura atas urusan kerja, dan tempatnya digantikan oleh Camilo Gomes. Mereka mula dikenali ketika memenangi pertandingan bakat Radio Malaya (kini Radio Televisyen Malaysia) pada tahun 50-an. Sejak itu, lagu-lagu mereka diperdengarkan di Radio Malaya di Singapura dan Tanah Melayu. Trez Amigos turut mendapat perhatian rangkaian penyiaran British, BBC yang menyiarkan lagu-lagu mereka untuk rancangan TV Krismas mereka pada tahun 1952 dan pertabalan Ratu Elizabeth II pada tahun 1953. Pada tahun yang sama, lagu mereka, "O Bulan Chemeriang Menyinar di Malaya" telah dirakamkan dalam versi bahasa Inggeris, "Oh, the Moon is Shining Bright in Malaya".

Diikuti oleh Radio Portugal pada tahun 1954 - penghargaan untuk Tanah Melayu dan komuniti Portugis-Eurasia. Malayan Film Unit (kini Filem Negara Malaysia) menerbitkan dokumentari selama 30 minit Trez Amigos dan menayangkannya di pawagam seluruh negara pada tahun 1954. Populariti Trez Amigos semakin mendapat tempat apabila mereka dijemput untuk menyanyi di Istana Negara di Kuala Lumpur ketika Tunku Abdul Rahman mengadakan majlis jamuan untuk Ketua Negara-negara Komanwel menjelang kemerdekaan Tanah Melayu pada tahun 1957.

Biarpun semasa darurat, Trez Amigos mengadakan jelajah di seluruh negara bagi memperdengarkan karya muzik mereka dan di mana sahaja mereka menjadi tumpuan peminat. Malah mereka juga pernah diundang mengadakan persembahan di kebanyakan majlis sosial secara percuma. Satu-satunya kemunduran mereka ialah ketika Rodrigues dan Gomez meninggalkan kumpulan itu pada tahun 1960 kerana pertukaran pekerjaan. Untuk memastikan kesinambungan kumpulan itu, Horace menggantikannya dengan adik-beradiknya, Arthur dan Kenneth. Kedua-duanya mempunyai bakat menyanyi. Walau bagaimanapun, ketika kumpulan ini masih berada di puncak dengan sekitar 50 lagu, ketiga-tiga mereka berhenti menyanyi pada tahun 1972 dan berhijrah ke Australia. Horace telah berkunjung ke Melaka setiap tahun pada bulan Jun untuk berkongsi pengalamannya dengan artis-artis baru di penempatan dan di tempat lain.

Diskografi
----------

### Album

* *The Trez Amigos* (1959)
* *Bintang Malaya Hawaiian Band* (1959)
* *Campfire Songs* (1965)

### Lagu dan single

* "O Bulan Chemeriang Menyinar di Malaya" (1953)
* "O Maria" (1953)
* "Pisang Goreng" (1959)
* "Malam Indah" (1959)
* "Bulan di Malaya" (1959)
* "Itu Dia Berchinta" (1959)

Filemografi
-----------

| Tahun | Tajuk | Peranan | Catatan |
| --- | --- | --- | --- |
| 1954 | *Malayan Variety* | Diri mereka sendiri | Trez Amigos muncul dalam rancangan muzikal terbitan Malayan Film Unit. |
| 1986 | *Trez Amigos* | Mereka ditemuramah oleh Omar Abdullah bagi berbicara mengenai kehidupan dan kerjaya serta mempersembahkan beberapa lagu popular mereka. |
|

Rujukan
-------

1. 1 2 3 4 5 6 7  S.T. Rajagopal (13 Ogos 2010). "Music artistes leave a proud legacy" [Artis muzik meninggalkan legasi yang membanggakan] (dalam bahasa Inggeris). The Star Online. Dicapai pada 28 Ogos 2018.
2. 1 2 3 4  S.T. Rajagopal (24 Mac 2014). "Honour Trez Amigos" [Memberi penghormatan kepada Trez Amigos] (dalam bahasa Inggeris). The Sun Daily. Dicapai pada 28 Ogos 2018.
3. 1 2 3  Percy D'Cruz (18 Oktober 2002). "60's trio to get set croon again" [Trio 60an untuk kembali beraksi] (dalam bahasa Inggeris). The Star Online. Dicapai pada 28 Ogos 2018.
4. ↑  Geoffrey Geldard (1 Mac 1953). "Malayans love to hear them make music" [Rakyat Malaya suka mendengar mereka membuat muzik] (dalam bahasa Inggeris). The Straits Times. m/s. 6. Dicapai pada 28 Ogos 2018.
5. ↑  "Their song recorded" [Lagu mereka dirakamkan] (dalam bahasa Inggeris). The Straits Times. 6 Oktober 1953. m/s. 14. Dicapai pada 28 Ogos 2018.
6. ↑  "Amigos to be at ball" [Amigos akan berada di dewan] (dalam bahasa Inggeris). The Straits Times. 20 Februari 1955. m/s. 3. Dicapai pada 28 Ogos 2018.
7. ↑  *Malayan Variety: Trez Amigos* (Penerbitan televisyen). Kuala Lumpur, Persekutuan Tanah Melayu: Malayan Film Unit. 1954.
8. ↑  *Trez Amigos* (Penerbitan televisyen). Kuala Lumpur, Malaysia: Filem Negara Malaysia. 1986.

Pautan luar
-----------

* Trez Amigos di Discogs
* *RETROSPEKTIF*: "Trez Amigos" (1986) di YouTube